Dušan Kadlec

Zo dna ku hviezdam

Ukážka z elektronickej knihy

O ČOM TÁTO KNIHA JE

Táto kniha ti ukáže, ako prekonať ťažké časy a zdolať aj to zdanlivo neprekonateľné. Je o tom, ako v živote zažiariť aj navzdory všetkému tomu zlému, čo sa nám v ňom prihodí. O tom, ako si svoj život zamilovať aj napriek tomu, že je ťažký. O tom, ako vyletieť ku hviezdam, i keď sa nás problémy snažia stiahnuť na dno. O tom, ako byť šťastní, i keď sa nám to občas zdá nemožné.

PREČO SOM KNIHU NAPÍSAL

Život je úžasný dar. Ten najcennejší a najúchvatnejší. Hotový zázrak. Plný radosti, šťastia a chvíľ, ktoré nám berú dych. Plný lásky, zábavy a úžasných rozhovorov. Je skrátka skvelý a nádherný.

No pravdou je, že nám občas rozdá rany také tvrdé, akoby nás mučila nepriateľská kontrarozviedka. Akoby sme práve bojovali v ringu so šampiónom ťažkej váhy o titul.

Nikto z nás skrátka životom neprejde bez zranení. Bez škrabancov. Bez zlomenín. Bez utŕžených rán. A práve vtedy prichádza na scénu táto knižočka.

S ČÍM TI DOKÁŽE TÁTO KNIŽKA POMÔCŤ

Ukáže ti, ako sa z kolien postaviť opäť na vlastné. Privedie ťa od zlomeného k nezlomnému. Od slabého k silnému. Od bezradného k rozhodnému. Od nespokojného k vďačnému. Od momentu, kedy to máš chuť všetko vzdať, k momentu, kedy budeš svoj život znova milovať.

Dodá ti odvahu, aby si sa svojim problémom postavil čelom. Pomôže ti pozrieť sa svojim démonom do očí a povedať: „Stačilo!“. Pomôže ti vyhnať všetkých tých kostlivcov zo skrine.

Avšak pozor, samotná kniha ťa nezachráni. Ukáže ti však, ako sa dokážeš zachrániť sám. Pretože presne toto potrebuješ najviac. Vyhrnúť si rukávy a pobiť sa o svoje šťastie.

ČO SA V KNIHE DOZVIEŠ

Dočítaš sa, aký zmysel ťažké časy v našich životoch majú. Aké dôležité sú pre naše prežitie. Aké kľúčové sú pre naše konečné šťastie. A ako dokážeš všetku tú bolesť a to nešťastie využiť vo svoj prospech.

Riadky v knihe budú o akceptovaní ťažkých právd. O práci na sebe. O prekonávaní sa. O zdolávaní vnútorných súbojov. O zvládaní záťažových situácií. O bolesti, ktorá nám pomôže rásť. O víťazstvách, ktoré získame skrz porážky. O múdrosti nazbieranej skrz tvrdé a nechcené lekcie.

Dušan Kadlec

Zo dna ku hviezdam

Alebo ako v živote zvíťaziť aj napriek nepriazni osudu a ťažkým časom

Copyright © 2019 Dušan Kadlec

Publishing Copyright © 2019 Motivation-Man

Obálka a grafická sadzba: Mgr. Zdenka Hudáková

Jazyková korektúra: Jozef Neoral – NEOKOREKT

1. vydanie

ISBN 978-80-89977-06-2

Všetky práva vyhradené. Žiadna časť tejto knihy nesmie byť reprodukovaná v nijakej forme, uložená v sprístupňujúcom systéme ani šírená v akejkoľvek forme alebo akýmikoľvek prostriedkami, či už elektronickými, alebo mechanickými, vo forme fotokópií, nahrávok, či iným spôsobom bez predošlého písomného súhlasu autora.

Vytvorenie elektronickej verzie Dibuk, s. r. o., 2019

Vytvorené prostredníctvom Publico.sk

Venované mojim starým rodičom, ktorí mali veľmi ťažký život, obzvlášť k jeho koncu, no nikdy neprestali bojovať a nikdy nestratili chuť a vôľu pomáhať druhým ľuďom, i keď sa proti nim otočili aj tí najbližší! Pre Veroniku a Ervína: ani neviete, za koľko vecí som vám vďačný!

„NECH NÁM VŠETKY TIE NÁDHERNE ROZKVITNUTÉ KVETY TAM VONKU PRIPOMÍNAJÚ, PREČO JE DÁŽĎ TAK VEĽMI POTREBNÝ.“

– Xan Oku

PRÍHOVOR

MYŠLIENKA NA ÚVOD

Vedel si, že v Japonsku sú rozbité objekty často opravované za pomoci zlata, čo trhliny a praskliny, skrz ten viditeľný kontrast, zvýrazní? Táto technika sa volá Kintsugi.

Takéto nedokonalosti sú totižto vnímané ako jedinečné a unikátne časti histórie daného objektu, ktoré mu pridávajú na kráse a výnimočnosti. Spomeň si na to teda, keď sa budeš najbližšie cítiť rozbitý sám.

PREČO SOM KNIHU NAPÍSAL

Túto knihu som napísal, ako názov hovorí, aby ti pomohla z toho najhoršieho obdobia, k tomu najlepšiemu. Aby ti pomohla z kolien postaviť sa opäť na vlastné.

Aby ťa priviedla od zlomeného k nezlomnému. Od slabého k silnému. Od bezradného k rozvážnemu. Od nespokojného k vďačnému. Od momentu, keď to máš chuť všetko vzdať, k momentu, keď budeš svoj život znova milovať. Od bodu, keď ťa bude vlastný život deptať, až do bodu, keď budeš svojím životom inšpiráciou pre tých, ktorí si budú taktiež prechádzať niečím ťažkým.

Napísal som ju skrátka preto, aby som ti ukázal, ako si svoj život vychutnávať a užívať aj napriek všetkému tomu ťažkému, čo ťa v ňom postretlo. Aj napriek všetkému tomu náročnému, čo ťa v ňom ešte len postretne.

„ROBÍ MA TO ŠŤASTNÝM, KEĎ VIDÍM, AKO SA ĽUDIA ČASOM STÁVAJÚ LEPŠÍMI. MINULÝ ROK SI CHCEL SO VŠETKÝM SKONČIŤ A DNES SI UŽÍVAŠ ŽIVOT? GRATULUJEM! ZVYKOL SI KAŽDÝ DEŇ PLAKAŤ A DNES SA USMIEVAŠ A SCHUTI SA SMEJEŠ? SOM NA TEBA HRDÝ! VTEDY SI HOVORIL, ŽE UŽ TO VIAC NEVYDRŽÍŠ, A PREDSA SI TO ZVLÁDOL? SI ÚŽASNÝ! MILUJEM, KEĎ SA ĽUDIA ČASOM STÁVAJÚ LEPŠÍMI A SILNEJŠÍMI. DÁVA TO NÁDEJ VŠETKÝM NAVÔKOL.“ – Neznámy autor

O ČOM KNIHA V ŽIADNOM PRÍPADE NIE JE

Ak hľadáš útechu, poľutovanie a desiatky riadkov plných rozhorčenia, v ktorých budem preklínať tento nespravodlivý život, nedočkáš sa. Nebudem ťa utvrdzovať v tom, aké si chúďatko, ako veľmi ti všetci krivdia a aký nefér k tebe tento podlý svet je. I keď si možno prechádzaš skutočne pekelnými scenármi.

Neponúknem ti rameno, na ktorom by si sa mohol vyplakať, a takisto ti nenaservírujem falošné nádeje o tom, ako ťa zachráni princ na bielom koni, princezná z hradnej veže alebo nebodaj vesmír, ktorý sa úplne celý spojí len a len preto, aby si ty v živote dosiahol to, čo si želáš.

V nasledujúcich riadkoch sa ti totižto nebudem snažiť podlizovať a zapáčiť za každú cenu. Nechcem ti okolo úst mazať med. Nechcem, aby si sa cítil lepšie len na chvíľku. Chcem, aby si sa cítil skvele už navždy. Chcem, aby si prekonal všetko to, čo ťa trápi a odoberá ti energiu.

Chcem ti pomôcť. Dodať ti silu. Odvahu. Odhodlanie. A hlavne informácie, ktoré ti pomôžu zdolávať všetky tie pohoria ležiace na ceste za tvojím šťastím.

O ČOM KNIHA TEDA JE

V knihe ti ukážem, aký zmysel ťažké časy v našich životoch majú. Aké dôležité sú pre naše prežitie. Aké kľúčové sú pre naše konečné šťastie.

Nasledujúce riadky budú o nepríjemných uvedomeniach. O akceptovaní ťažkých právd. O práci na sebe. O prekonávaní sa. O zdolávaní vnútorných súbojov. O zvládaní záťažových situácií. O bolesti, ktorá nám pomôže rásť.

Budú o víťazstvách, ktoré získame skrz porážky. Budú o múdrosti nazbieranej skrz tvrdé a nechcené lekcie. No ver mi, kamarát, že i keď to nie je možno to, čo by si čítať chcel, je to s absolútnou istotou presne to, čo si prečítať potrebuješ.

AKO PRISTUPOVAŤ K INFORMÁCIÁM V TEJTO KNIHE

Spočiatku som chcel napísať, aby si bral veci, ktoré si prečítaš, s nadhľadom. Aby si sa emocionálne neangažoval a dokázal tak vstrebať všetky informácie s chladnou hlavou. Vravel som si totižto, že emócie veci často komplikujú.

Rozmyslel som si to však. Áno, je pravda, že emócie nám dokážu zahmlievať úsudok, no takisto umocňujú naše zážitky! Robia ich silnejšími. Zapamätateľnejšími. Intenzívnejšími.

Preto radšej napíšem, že pri čítaní tejto knihy cíť. Vži sa do tých riadkov. Vcíť sa do tých príbehov. A nebráň sa emóciám, ktoré to so sebou prinesie.

Nechcem však, aby si cítil ľútosť. Nechcem, aby si lamentoval nad tým, koľko je vo svete bolesti a koľkí majú tak nepredstaviteľne ťažké osudy.

Chcem, aby si sa nad riadkami v tejto knihe zamyslel. Aby si načerpal inšpiráciu. Aby si vstrebal tie informácie a spomenul si na ne v živote vždy, keď budeš prechádzať ťažším obdobím či náročnými skúškami.

AKO Z KNIHY VYŤAŽIŤ MAXIMUM

S jej čítaním sa neponáhľaj – len preto, aby si si mohol odškrtnúť ďalšiu prečítanú knihu. Medzi informáciou a poznaním je totižto rozdiel. A aby ti táto kniha dokázala pomôcť, samotné informácie nestačia. Musíš ich vsiaknuť. Nasať ako špongia. Osvojiť si ich. Vryť do svojej DNA.

Dopraj si teda pri jej čítaní čas. Zamýšľaj sa nad jednotlivými myšlienkami. Daj si ich do súvisu so svojimi vlastnými zážitkami a popremýšľaj, ako by si ich vedel zužitkovať do budúcna.

A tie najlepšie myšlienky si podčiarkni, zvýrazni, zapíš do diára alebo rovno nalep na chladničku. Aby si ich mal na očiach dovtedy, až kým sa nestanú tvojou súčasťou. To je spôsob, ktorým ti dokáže táto kniha nie len pomôcť, ale doslova zmeniť život.

VENOVANIE NA ZAČIATOK

Želám ti teda, aby si si čítanie neskutočne užil. Chcem, aby ti nabehla husia koža od prvej stránky tejto knihy a neodišla ešte dlho potom, ako dočítaš tú poslednú.

Chcem, aby si sa vďaka nej naučil prijať každú ranu s pokorou a každý dar s vďačnosťou.

Chcem, aby ti nastavila zrkadlo a aby si sa neopúšťal vždy, keď sa ti niečo nepodarí; a naopak, aby si bol vďačný za všetko to, čo pôjde presne podľa plánu.

Chcem, aby si sa – stojac tvárou v tvár ťažkým časom – naučil pýtať „Ako mi toto pomôže rásť?“ a „Čo môžem spraviť pre to, aby som sa z toho dostal?“, namiesto otrepanej klasiky „Prečo sa to deje práve mne?“!

Chcem, aby si sa namiesto sťažovania sa na ťažkosti naučil tie ťažkosti riešiť.

Chcem, aby si pochopil, ako ti dokáže každý nový problém pridať na sile a neubrať zo šťastia.

Chcem, aby si sa prestal modliť za ľahší život a začal budovať silu potrebnú na zvládnutie toho ťažkého.

Chcem, aby si o lepšom živote prestal rozprávať a začal na ňom konečne pracovať.

Chcem skrátka, aby si karty, ktoré ti boli rozdané, zahral najlepšie, ako sa dá. Aby si bol šťastný, spokojný, silný a nezastaviteľný v prenasledovaní života, po ktorom túžiš, bez ohľadu na to, čo ťa počas tvojej cesty postretne.

A dúfam, že ti v tom táto knižočka pomôže.

Zázrak, kontrarozviedka & boxerský zápas tvojho života

Život je úžasný dar. Ten najcennejší a najúchvatnejší. Hotový zázrak. Plný radosti, šťastia a chvíľ, ktoré nám berú dych. Plný lásky, zábavy a úžasných rozhovorov. Je skrátka skvelý a nádherný.

No pravdou je, že nám občas rozdá rany také tvrdé, akoby nás mučila nepriateľská kontrarozviedka. Akoby sme práve bojovali v ringu so šampiónom ťažkej váhy o titul.

Nikto z nás skrátka životom neprejde bez zranení. Bez škrabancov. Bez zlomenín. Bez utŕžených rán. Občas prídeme o peniaze, niekedy stratíme svoje ilúzie a sny a inokedy zasa prídeme o svoje šťastie. Občas stratíme ľudí, bez ktorých si to ďalej nevieme predstaviť, a zopárkrát budeme mať dokonca pocit, že strácame vlastný rozum.

V živote budeme čeliť zrade, podlosti, nezdarom, neúspechu, tragédiám a nešťastiu. Chvíľam, keď to budeme mať chuť všetko zabaliť. Momentom, keď nebudeme vládať kráčať ďalej. Časom, keď stratíme nádej  na lepšie zajtrajšky.

No v živote to už raz tak chodí. Raz si hore, raz si dole. Raz sa darí, raz trieš biedu. Raz svieti slnko, inokedy sa zasa ocitneš uprostred búrky. Avšak moralizovať nemá význam. Takto to funguje a treba to akceptovať. Zmieriť sa s tým a zariadiť sa podľa toho.

No aj keď už ďalej nebudeš vládať, aj keď to budeš mať chuť vzdať a prestať sa snažiť, nerob to. Šťastie si musíš vybojovať. Zaslúžiť. Pobiť sa oň.

Pretože tie ťažké časy neodídu len tak, samy od seba. Musíš sa o to pričiniť. Nazbierať sily a postaviť sa opäť na vlastné. Nazbierať odvahu a postaviť sa svojim problémom čelom. Pozrieť sa svojim démonom do očí a povedať: „Stačilo!“. Vyhnať ich zo svojho života. Vyhnať všetkých tých kostlivcov zo svojej skrine.

Iba vtedy sa opäť prebojuješ k tomu životu, ktorý chutí tak skvele. Iba tak budeš opäť spokojný, šťastný a vyrovnaný. Iba tak si dokážeš život začať opäť vychutnávať plnými dúškami.

„A MOŽNO ŽIVOT NIE JE LEN O UŽÍVANÍ SI. MOŽNO JE AJ O PREŽÍVANÍ. O UTRPENÍ. O MODRINÁCH. O JAZVÁCH, KTORÉ BUDÚ STELESNENÝM DÔKAZOM TOHO, ŽE SI SA O SVOJE ŠŤASTIE POBIL. ŽE SI SI SVOJ OSUD VYBOJOVAL. ABY SI DOKÁZAL, ŽE SI HODNÝ. ABY SI ZOSILNEL A VŠETKO TO ZVLÁDOL. ABY SI SI VYBUDOVAL CHARAKTER.“ – Neznámy autor

A presne o tom je táto kniha. Ukáže ti, ako bojovať. Ukáže ti, ako prekonávať všetko to ťažké a zdolávať to zdanlivo neprekonateľné. Dá ti udalosti v tvojom živote do súvisu. Pomôže ti precitnúť a pochopiť.

No všetko pekne postupne. Najprv sa musíme naladiť na rovnakú vlnu. Pretože ak si prechádzaš ťažkým obdobím, zo všetkého najviac potrebuješ trošku povzbudenia.

V okamihoch, keď sa zdá byť všetko čierne, zafunguje ako prvá pomoc jedine troška svetla, ktoré tie dni presvieti. Ako najúčinnejšia zbraň proti negatívnym a likvidačným myšlienkam sú práve tie pozitívne a povzbudivé. A presne tie nájdeš na nasledujúcich riadkoch.

Nájdeš tam podporu. Slová nabité odvahou a odhodlaním. Riadky nasiaknuté optimizmom a pozitívnou energiou. Inšpiráciu bojovať a snažiť sa ďalej. Dôvody nevzdať to.

Ale veď čo ti budem rozprávať, prečítaj si sám. Tu sú myšlienky, na ktoré si potrebuješ spomenúť, keď sa ti v živote všetko rúti. Pripomenutia, ktoré tak zúfalo potrebuješ práve v momentoch, keď tvoj svet uchvátia horúce plamene.

1. KEĎ SÚ ČASY NAJŤAŽŠIE, MUSÍŠ ŽIARIŤ NAJJASNEJŠIE

V živote každého z nás prídu obdobia, keď je toho na nás príliš. Na pleciach nesieme váhu, ktorá nás ničí fyzicky, v hlave nám vystrájajú myšlienky, ktoré nás ničia psychicky. Padáme, no nemáme žiadny padák. Rútime sa do záhuby, no brzdové lanká máme prestrihnuté. Topíme sa, no nikde nie je ani len tá slamka, ktorej by sme sa chytili.

No vedz, že ten najdôležitejší čas, keď potrebuješ cítiť svoju silu, je práve vtedy, keď sa cítiš najslabší. Žiariť potrebuješ najviac práve vo chvíli, keď sa ocitneš v tej najväčšej temnote.

A čakať, kým prídu tieto veci zvonku, môže byť nekonečné. Zdrvujúce a bolestivé. Preto si musíš vytvoriť vlastné svetlo. Preto si musíš vypestovať vlastnú silu.

A ako lepšie to spraviť, ako zažiariť práve vtedy, keď by všetci ostatní čakali, že zhasneš?! Pretože to je skutočná sila. Postaviť sa opäť na vlastné a bojovať ďalej aj v momentoch, keď by všetci ostatní chápali, že by si to vzdal.

„SKUTOČNÁ SILA NEPOCHÁDZA Z ROBENIA VECÍ, KTORÉ SPRAVIŤ MÔŽEŠ. POCHÁDZA Z PREKONÁVANIA VECÍ, O KTORÝCH SI SI NIKDY ANI LEN NEPOMYSLEL, ŽE SPRAVIŤ DOKÁŽEŠ.“ – Rikki Rogers

Nečakaj teda, kým od niekoho dostaneš kvety. Namiesto toho si vo svojom vnútri vysaď vlastnú záhradu. Neseď v tme, zatiaľ čo budeš čakať, kým znova vyjde slnko. Zapáľ aspoň malú sviečku. Vždy je to lepšie, ako sedieť v kúte, s tvárou zvraštenou, s rukami zalomenými, a preklínať tmu.

Zober si napríklad takú kométu. Aj napriek všetkej tej temnote, ktorá ju obklopuje, žiari na desaťtisíce kilometrov. Nezaujíma sa o všetku tú tmu navôkol. Je magická. Čarovná. Úchvatná. Presne taká, akou byť chce.

A isto budú niektorí oponovať, že i keď je nádherná, v skutočnosti padá a zomiera. No pravdou je, že my všetci zomierame. Už odo dňa, keď sme sa narodili. A v tom je práve to tajomstvo. Ani my sme sem predsa neprišli nato, aby sme žili večne. Prišli sme, aby sme žiarili čo najjasnejšie, kým tu budeme! A nie iba vo svojich svetlých chvíľkach, ale aj navzdory tej temnote okolo nás!

2. DNEŠNÝ DEŇ MÁ POTENCIÁL ZMENIŤ CELÝ TVOJ ŽIVOT

„V JEDEN DEŇ SA NARODÍŠ. V JEDEN DEŇ ZOMRIEŠ. V JEDEN DEŇ MÔŽEŠ STRETNÚŤ LÁSKU SVOJHO ŽIVOTA. CHÁPEŠ? JEDEN DEŇ TOHO DOKÁŽE ZMENIŤ MNOHO.“ – Neznámy autor

Tak čo, ešte stále máš pocit, že si bezmocný? Že je tvoja situácia beznádejná? Že zmena je tak strašne ďaleko? Neblbni.

Každý jeden deň v sebe skrýva ohromnú silu a obrovský potenciál. Každá jedna maličkosť, ktorú spravíš, môže odštartovať lavínu udalostí, ktoré povedú k životu, po ktorom prahneš. Veď nie nadarmo sa hovorí, že deň, ktorý ti dokáže zmeniť úplne celý život, začína každé jedno ráno.

Uznaj predsa sám. Nie je to až šialené, ako dokáže jedna noc, jedna sekunda či jedno rozhodnutie zmeniť náš život naveky? Jedna pesnička ti dokáže zmeniť náladu, jedna myšlienka má potenciál zmeniť celý svet, jeden krok môže odštartovať nezabudnuteľnú cestu a jeden čin môže odštartovať revolúciu či zmeniť aj zdanlivo nemožné.

A keď sa tak na to všetko pozrieš s odstupom času, je to až dych vyrážajúce. Ako sa deň za dňom nič nemení, no keď sa obzrieš späť, tvoj život je úplne iný, ako býval. Nepodceňuj teda silu maličkostí. Pretože v konečnom dôsledku sú to práve ony, z ktorých sa skladá náš život.

A teda, čo sa maličkostí týka: Zapamätaj si konečne, že temnota, tá je omnoho mocnejšia, ako si vôbec dokážeme predstaviť, no aj napriek tomu ju dokáže zničiť aj ten najmalinkejší záblesk svetla.

A čo sa zasa dnešného dňa týka, zapamätaj si iné. A to, že čokoľvek, čo vykonáš dnes, zmení všetky tvoje zajtrajšky.

Pravda totižto je, že neexistuje žiaden správny čas. Nepríde žiadny zlomový moment v tvojom živote... Teda aspoň nie sám od seba! No to nie je smutná správa. To je skvelá správa!

Znamená to totižto, že každý jeden deň má potenciál byť presne tým, na ktorý čakáš! Tým osudovým. Zlomovým. Dňom, keď sa všetko to zlé na dobré obráti.

Takže ak tieto riadky čítaš v noci pri slabučkom svetle, pretože máš v živote toľko problémov, že ti nedovolia oka zažmúriť, toto môže byť práve tá noc, na ktorú si čakal.

Ak to čítaš ráno, so zlomeným srdcom a bez vôle postaviť sa z postele, pretože už ti nič nedáva zmysel, toto môže byť to ráno.

A ak to čítaš v sobotu popoludní, zničený a unavený zo všetkých tých ťažkostí, ktoré ti život za posledné týždne priniesol, toto môže byť presne ten deň! Prečo? Pretože dnešný deň je prvý deň zvyšku tvojho života. A to, ako s ním naložíš, ovplyvní všetky tvoje zajtrajšky.

Vlastne, nielen, že tvoje dnešné skutky všetky tvoje zajtrajšky zmenia, dokážu ich zlepšiť. Presvetliť. Ak budú prospešné, ak budú plné odhodlania a snahy, zlepšia ich miliónkrát.

Spýtaj sa teda sám seba, či ťa to, čo robíš dnes, posúva tam, kde chceš byť zajtra. A ak by bola náhodou odpoveď NIE, zmeň to!

3. NIČ NETRVÁ VEČNE

Aj po tých najzúrivejších búrkach, bez ohľadu na to, aké škody v našich životoch svojou nespútanou silou napáchajú, príde deň, keď dážď ustane, nebo sa rozjasní a počasie sa umúdri.

Aj po tých najhlbších nociach, bez ohľadu na to, akú temnotu so sebou prinesú, príde každé ráno chvíľa, keď sa Slnko začne driapať spoza horizontu a prvé svetelné lúče všetko to temné roztrhajú. Všetko to chladné rozohrejú. Všetko to tmavé presvetlia.

A i keď sa nám tie hodiny niekedy môžu zdať ako večnosť samotná, svetlo vždy porazí tmu a Slnko opäť zažiari vysoko nad našimi hlavami, vo všetkej svojej kráse. A toto nie sú prázdne reči, ktoré píšem, len aby si sa cítil lepšie. Každé ráno so sebou predsa prináša nevyvrátiteľný dôkaz.

Aj napriek tomu na to však tak často zabúdaš. Aj napriek tomu podliehaš tým zlým hlasom vo svojej hlave a veríš im, keď vravia, že svoje problémy nikdy nevyriešiš. Že sa ti rany nikdy nezahoja. Že sa ti už nikdy nebude znova dariť. Že už nikdy viac nebudeš zdravý, šťastný alebo zamilovaný. Veríš im aj napriek tomu, že vieš, že nič netrvá večne. „Prečo?“, pýtam sa.

Zamysli sa nad týmto. Keď si šťastný, tak to vyzerá, akoby si bol šťastný vždy, a tiež, že šťastný aj vždy budeš. To isté však často platí aj pre pocit smútku, osamelosti, depresie, keď sa cítiš na dne, zlomený, chorý alebo vystrašený. Niečo, čo možno stojí za zapamätanie, nemyslíš?

Nezúfaj teda. Všetko sa zahojí. Tvoje srdce sa zahojí. Tvoja myseľ sa zahojí. Tvoje rany sa zahoja. Tvoje šťastie sa skrátka zakaždým vráti späť, pretože nič netrvá večne. Ani tvoje starosti. Ani tvoje ťažkosti. Ani tvoje problémy. A ani tie zlé časy v tvojom živote večne trvať nebudú.

„MUSÍŠ PRESTAŤ VERIŤ TOMU, ŽE BUDEŠ V TAKEJTO SITUÁCII ZASEKNUTÝ NAVŽDY. NIEKEDY MÁME POCIT, ŽE SA NAŠE SRDCIA NIKDY NEVYLIEČIA ALEBO ŽE TENTO PROBLÉM NIKDY NEVYRIEŠIME. NEMÝĽ SI DOČASNÚ SITUÁCIU S CELÝM ŽIVOTOM. AJ NAŠE ŽIVOTNÉ SKÚŠKY RAZ SKONČIA. PORASTIEŠ, ZMENÍŠ SA, VŠETKO SA VYRIEŠI.“ – Brittney Moses

A tak nech už máš akékoľvek obdobie vo svojom živote, či už dobré, alebo zlé, ešte párkrát sa to zmení. Nebedákaj však. Ak zažívaš pekelne dobré časy, využi ich naplno. Uži si každú jednu minútu a zapamätaj si ten opojný pocit šťastia, ktorému sa iba máločo vyrovná. A ak prídu časy horšie, nevešaj hlavu. Kráčaj vpred, bojuj a nevzdávaj sa. Pretože lepšie časy už sú opäť na obzore.

A aby sme sa nepochopili zle, nepíšem to preto, aby si sa týmito riadkami mohol utešovať niekde doma, na gauči, schúlený do klbka. Samo sa nič nespraví. Preto sa veľmi rýchlo spamätaj, daj sa dokopy a začni o svoje šťastie bojovať. Iba tak sa v tvojom živote opäť objaví.

4. MÁŠ LEN TENTO JEDEN ŽIVOT

Keby som sa ťa spýtal, či máš rád silné búrky, pravdepodobne by si odpovedal, že nie. Teda, väčšina ľudí by tú odpoveď asi volila.

No skôr ako to urobíš, predstav si, že v tom daždi tancuješ so svojou životnou láskou. Horúci letný večer, šaty nasiaknuté kvapkami dažďa, zmyselné pohľady, túžobné dotyky a hriešne pohyby. Len vy dvaja, spaľujúca láska a rytmická hudba v pozadí.

To je predstavička, čo?! Ak by som sa ťa spýtal teraz, to už by si svoju odpoveď asi prehodnotil, však? Ak by som sa ťa spýtal, či miluješ búrky, a tebe by v mysli zažiarila táto predstava, kričal by si „áno“ ešte skôr, ako by som vôbec dokončil otázku.

Dajme si však ešte jeden príklad. Predstav si, že stojíš v tom najdlhšom zástupe na úrade. Nie minúty, hodiny. Hrôza, že?!

No ak by si sa dal do reči s dievčaťom, ktoré si jedným prehrabnutím ruky vo vlasoch ukradlo tvoju pozornosť a jediným žiarivým úsmevom celé tvoje srdce, ten zástup by sa v zlomku sekundy scvrkol. I keď by vlastne zostal rovnaký, zmenil by sa z prekliatia na dar. Z pridlhého by sa zrazu stal prikrátky. Ani za svet by si nechcel prísť na koniec.

Až sa musím smiať, keď si predstavím, ako aj ten najmenší detail môže zmeniť celú situáciu. Ako jednoducho si dokážeme aj tie najhoršie možné scenáre zamilovať.

No nie, nechcem tým povedať, že máš svoju milovanú ťahať von zakaždým, keď sa bude zmrákať. Ani že si máš chodiť čas krátiť postávaním na úradoch.

Vravím len, že aj napriek tomu zlému, čo sa ti momentálne deje, stále si môžeš vychutnávať život. Aj napriek svojim problémom, stále si môžeš užívať svoje dni. Vravím skrátka len toľko, že aj v tých najtemnejších dňoch dokážeš vždy nájsť kúsok svetla.

Je totižto jedna veľmi dôležitá vec, ktorú si o živote potrebuješ uvedomiť. A to, že...

„ŽIVOT SA DEJE TERAZ. NIE O 5 ROKOV NESKÔR. NIE O 10 KÍL MENEJ. NIE O MILIÓN EUR VIAC. TERAZ.“ – Neznámy autor

Šťastie k tebe totižto nepriletí a nesadne ti na rameno až vtedy, keď budú všetky tvoje problémy a ťažkosti zažehnané. Šťastie dokážeš nájsť kedykoľvek, ak dokážeš nájsť harmóniu medzi tým zlým a tým dobrým. Medzi tým čiernym a tým bielym. Medzi starosťami a radosťami. Povinnosťami a relaxom. Ťažkosťami a požehnaniami. Prekážkami a príležitosťami.

Uvedom si teda konečne, že nikdy nebude vhodnejší čas žiť. Je to totižto extrémne dôležité prestať celý život vyčkávať. Na lepšie podmienky, na menej starostí, na väčšiu výplatu a na menej problémov. Je to tak existenčne a životne dôležité, no aj napriek tomu toľkí z nás čakajú.

Avšak život nikdy nebude perfektný. Nikdy nebude všetko presne podľa našich predstáv, nikdy nám nebude všetko vychádzať a hrať do karát. Život nie je fér, ani dokonalý, no tým sa nesmieš nechať odradiť.

Musíš sa naučiť využívať jeho nedokonalosti vo svoj prospech. Musíš sa naučiť vstať vždy, keď spadneš. Bleskovo si oprášiť kolená a pustiť sa do práce na náprave či na zlepšení tak rýchlo, ako sa len dá.

Pretože tie daždivé obdobia prídu v živote každého z nás a my si budeme musieť vybrať. Budeme si musieť zvoliť, či chceme svoj život stráviť buďto nariekaním v daždi, alebo tancovaním v ňom.

„V ŽIVOTE SA TI PRIHODIA VŠETKY TYPY SITUÁCIÍ. TIE DOBRÉ, TIE ZLÉ, TIE VYNIKAJÚCE I TIE HRÔZOSTRAŠNÉ. AK VŠAK BUDEŠ ČAKAŤ IBA NA TIE VYNIKAJÚCE, ABY SI ZAČAL ŽIŤ, BOHUŽIAĽ, DOKÁŽEŠ SI VYCHUTNAŤ LEN VEĽMI KRÁTKU ČASŤ SVOJHO ŽIVOTA.“

Zamysli sa teda nad nasledujúcimi riadkami. Máš len tento jeden život. Tak ako ho chceš stráviť? Ľutovaním? Ospravedlňovaním? Sťažovaním? Bedákaním? Spochybňovaním? Nenávidením? Nadávaním? Naháňaním sa za ľuďmi, ktorí o teba nestoja?

Neblázni. Buď odvážny. Ver si. Rob veci, ktoré chutia správne. Rob tie, na ktoré nevieš prestať myslieť. Riskuj a užívaj si. Pretože, ako som už povedal, život máš len tento jeden, tak nech stojí za to. Tak nech si na seba hrdý.

Či mám nejakú záverečnú radu, pýtaš sa? Mám.

Nie každý jeden deň bude skvelým dňom, ži však naplno aj tak. Nie všetci, ktorých budeš milovať, ťa budú milovať späť, no miluj vášnivo aj tak. Nie všetci, ktorých stretneš, ti budú hovoriť pravdu, buď však úprimný a čestný aj tak. Nie všetko v živote ti bude pripadať férové, buď však spravodlivý aj tak.

5. NERASTIEME, KEĎ JE VŠETKO JEDNODUCHÉ. RASTIEME, KEĎ ČELÍME PREKÁŽKAM

I keď by sme si to mnohí želali, pravdou je, že nerastieme v časoch, keď to máme jednoduché. Rastieme, keď čelíme prekážkam. Každá prekážka, chyba či bolesť v sebe takisto ukrýva semienko úspechu, šťastia a sily.

Koniec ukážky

Table of Contents

Titulná strana

Tiráž

Príhovor

I. KAPITOLA